**Ministru kabineta noteikumu projekta**

**“Grozījumi Ministru kabineta 2014. gada 8. jūnija noteikumos Nr. 392 “Teritorijas attīstības plānošanas informācijas sistēmas noteikumi”” sākotnējās ietekmes novērtējuma ziņojums  
(anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Grozījumu Ministru kabineta 2014. gada 8. jūnija noteikumos Nr. 392 “Teritorijas attīstības plānošanas informācijas sistēmas noteikumi” (turpmāk – noteikumu projekts) mērķis ir aktualizēt Ministru kabineta 2014. gada 8. jūnija noteikumos Nr. 392 “Teritorijas attīstības plānošanas informācijas sistēmas noteikumi” (turpmāk – noteikumi Nr. 392) ietvertās normas, papildinot tās ar Eiropas reģionālā attīstības fonda (turpmāk - ERAF) darbības programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību", 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" projekta “Teritoriālās attīstības plānošanas procesu un informācijas sistēmas attīstība” (Nr. 2.2.1.1/17/I/008) (turpmāk – ERAF projekts) īstenošanas rezultātā izstrādātajām Teritorijas attīstības plānošanas informācijas sistēmas (turpmāk – TAPIS) funkcionalitātēm un pilnveidojumiem. Optimālais noteikumu projekta spēkā stāšanās laiks ir 2020. gada novembris, kad noslēdzas ERAF projekta īstenošana. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumi, kas nosaka TAPIS darbības, satura un informācijas iegūšanas, apstrādes un izplatīšanas kārtību tika izstrādāti laikā, kad TAPIS vidē testa režīmā strādāja dažas izvēlētas pilotpašvaldības. Sākot no 2015. gada 1. maija TAPIS izmantošana teritorijas attīstības plānošanas procesā ir obligāta.  Vides aizsardzības un reģionālās attīstības ministrija (turpmāk – ministrija), kā TAPIS pārzinis, pastāvīgi sadarbojoties ar TAPIS autorizētajiem lietotājiem, kā arī kopīgi ar Valsts reģionālās attīstības aģentūru (turpmāk – VRAA) īstenojot ERAF projektu, ir identificējusi virkni nepieciešamo grozījumu noteikumos Nr. 392, ar mērķi aktualizēt normas par elektronisko datu sagatavošanu, datu saturu, kā arī normas par datu apriti starp teritorijas plānošanā iesaistītajām valsts informācijas sistēmām. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekts paredz sekojošus precizējumus vai izmaiņas noteikumos Nr. 392:   1. tiek precizēta TAPIS lietotāju atbalsta elektroniskā pasta adrese [tapis.palidziba@varam.gov.lv](mailto:tapis.palidziba@varam.gov.lv); 2. ņemot vērā straujās izmaiņas elektronisko datu radīšanā un apritē, kā arī plānošanas procesā iesaistīto institūciju dažādo attieksmi attiecībā uz datu izplatīšanu, projekts paredz, ka TAPIS pārzinis var vienoties ar datu turētāju par sistēmā iekļaujamo datu apjomu atbilstoši datu izmantošanas mērķiem; 3. noteikumi Nr. 392 tiek papildināti ar 9.1 punktu, kurā noteikts, ka izmantojot TAPIS, pašvaldības, var nodot datus Apgrūtināto teritoriju informācijas sistēmai (turpmāk – ATIS) arī ārpus teritorijas attīstības plānošanas procesa. Vienlaicīgi noteikumu projekts precizē noteikumu Nr. 392 18.6. apakšpunktu un 40. punktu ar atsaucēm, ka no TAPIS uz ATIS netiek nodoti dati par pašvaldību izveidotām īpaši aizsargājamām dabas teritorijām un pašvaldību īpašumā vai valdījumā esošajiem inženierkomunikāciju objektiem. Dati par pašvaldību izveidotām īpaši aizsargājamām dabas teritorijām tiek uzkrāti dabas datu pārvaldības sistēmā “OZOLS”, bet datus par pašvaldību īpašumā vai valdījumā esošajiem inženierkomunikāciju objektiem pašvaldības pašas iesniedz Valsts zemes dienesta pārziņā esošajai ATIS, kā to nosaka Apgrūtināto teritoriju informācijas sistēmas likuma 8. panta 12. punkts un sistēma, atbilstoši Aizsargjoslu likumā noteiktajam, automātiski attēlo apgrūtināto teritoriju robežas šiem objektiem, kā tas noteikts Apgrūtināto teritoriju informācijas sistēmas likuma 3. panta otrās daļas 1. punktā; 4. TAPIS vidē strādā tikai autentificēti lietotāji un katram tiek piešķirts noteikts tiesību apjoms darbam TAPIS vidē. Līdz 2018. gada beigām autentifikācija tika veikta izmantojot VRAA pārziņā esošo Pašvaldību funkciju atbalsta sistēmas autentifikācijas moduli, bet kopš 2019. gada sākuma TAPIS lietotāju elektroniskās identifikācijas datu ievadei un pārbaudei izmanto VRAA pārziņā esošo koplietošanas platformu - Vienotās pieteikšanās moduli. Ņemot vērā tehnoloģiju attīstības tempus un dažādu koplietošanas risinājumu pieejamību, no noteikumu Nr. 392 10. punkta tiek svītrota atsauce uz konkrētu lietotāju identificēšanas un autorizācijas rīku. Papildus tam, tiek svītrots 11. punkts, jo pāreja uz Vienotās pieteikšanās moduļa izmantošanu ir nodrošinājusi ērtāku un vienkāršāku lietotāju reģistrēšanu; 5. sākotnēji tika paredzēts, ka dokumentu aprite starp sistēmu un lietotājiem notiks izmantojot VRAA pārziņā esošo publiskās pārvaldes dokumentu pārvaldības sistēmu integrācijas vidi (DIV). Tomēr laika gaitā konstatēts, ka informācijas aprite notiek izmantojot iestādes oficiālo elektroniskā pasta adresi. Pieņemot, ka nākotnē, iespējams, arī biznesa informācijas sistēmām, kāda ir arī TAPIS, būs pašām savas e-adreses, kā arī to, ka attīstoties tehnoloģijām dokumentu un informācijas aprite iespējama dažādā veidā, noteikumu Nr. 392 12. un 13. punkts tiek aizstāts ar jaunu punktu, kurā noteikts informācijas apjoms, kas uzglabājams TAPIS par katru organizāciju un tā sūtīto un saņemto dokumentu vai informāciju, savukārt 12. un 14. punktā vārds “dokumenti” tiek papildināts ar vārdiem “vai informācija”, jo teritorijas attīstības plānošanas procesa laikā notiek ne tikai dokumentu aprite, bet arī informatīva materiāla nosūtīšana un saņemšana; 6. tiek svītrots noteikumu Nr. 392 15. punkts, kas nosaka, ka TAPIS nodrošina dokumentu parakstīšanu izmantojot drošu elektronisko parakstu. Plānošanas dokumentu izstrādes laikā lēmumus pieņem pašvaldības dome, plānošanas reģiona padome vai Ministru kabinets un TAPIS šie dokumenti tiek augšupielādēti kā elektroniski parakstīti dokumenti vai “*pdf.*” formāta dokumenti, pēc dokumenta autora vai konkrētā projekta (plānošanas dokumenta) vadītāja izvēles; 7. atbilstoši Teritorijas attīstības plānošanas likuma (turpmāk – TAPL) 17. pantā noteiktajam, viena no nacionāla līmeņa teritorijas attīstības plānošanas jomām ir nacionālo interešu objektu un to funkcionēšanai nepieciešamo teritoriju noteikšana. Ņemot vērā TAPL 6. panta pirmajā daļā noteikto, ka TAPIS jānodrošina visu līmeņu teritorijas attīstības plānošanas dokumentu un ar to saistītās informācijas uzkrāšanu un publisku pieejamību, TAPIS tiek iekļauta teksta un telpiskā informācija par nacionālo interešu objektiem. Sekojoši, noteikumu projekts paredz papildināt noteikumus Nr. 392 ar 18.5. apakšpunktu par sistēmā iekļaujamo informāciju, 22.1 punktānosakot šīs informācijas saturu un 31.1 punktā nosakot, ka lēmumu par nacionālo interešu statusa noteikšanu un telpiskos datus par teritoriju, uz kuru attiecināms šis statuss, TAPIS iekļauj par nacionālo interešu objekta statusa noteikšanu atbildīgā ministrija vai tās deleģēta padotības iestāde vai kapitālsabiedrība. Ar jēdzienu lēmums šajā gadījumā jāsaprot dokuments – Ministru kabineta (turpmāk – MK) noteikumi, MK rīkojums vai likums, ar kuru tiek noteikts kāda objekta nacionālo interešu objekta statuss; 8. atbilstoši TAPIS strukturēti uzglabātajai informācijai tiek precizēts noteikumu Nr. 392 19. punktā uzskaitīto datu kopu saraksts. Lai atvieglotu teritorijas plānojuma grafiskās daļas izstrādi, TAPIS nodrošina iespēju funkcionālo zonējumu teritorijām ārpus pilsētām un ciemiem noteikt atbilstoši topogrāfiskās kartes informācijai. Sistēma uztur pārejas klasifikatoru, kas automātiski nosaka zonējumu, ņemot vērā topogrāfiskā apzīmējuma veidu. Līdzšinējā teritorijas plānošanas pieredze rāda, ka šāda iespēja nav izmantota neviena teritorijas plānojuma izstrādē, tāpēc, tiek svītroti noteikumu Nr. 392 19.1. apakšpunktā vārdi ”kas nav piesaistīts topogrāfiskai pamatnei”, kā arī svītrots 19.2. apakšpunkts. Ņemot vērā, ka šobrīd normatīvais regulējums vairs neparedz teritorijas plānojuma grafiskajā daļa iekļaut gan esošās izmantošanas karti, gan plānotās (atļautās) izmantošanas karti, tā vietā izstrādājot vienu teritorijas atļautās izmantošanas karti, tiek precizēts apakšpunkts par ciema robežu datu kopu. Atbilstoši TAPIS uzkrāto datu kopu struktūrai, precizēts 19.6. apakšpunkts nosakot, ka sistēma uztur datus par apgrūtinātām teritorijām un objektiem (pilna TAPIS uzturēto datu struktūra pieejama VARAM tīmekļa vietnē: Vadlīnijas par teritorijas attīstības plānošanā izmantojamiem ģeotelpiskajiem datiem https://www.varam.gov.lv/lv/vadlinijas-par-teritorijas-attistibas-planosanai-izmanojamiem-geotelpiskajiem-datiem). Līdzīgi, atbilstoši esošajai datu struktūrai un vadlīnijās noteiktajam, tiek precizēti apakšpunkti no 19.8. līdz 19.11.   Saturiski tiek precizēts noteikumu projekta 19.12. apakšpunkts par saņemtajiem priekšlikumiem un iebildumiem, svītrojot atsauci uz publisko paspriešanu, jo interesenti priekšlikumus varēs iesniegt ne tikai publiskās apspriešanas laikā. Šajā gadījumā TAPIS tiek uzkrāti priekšlikumu ģeotelpiskie dati no ģeoportāla, kur iesniedzot priekšlikumu var papildus pievienot norādi uz konkrētu teritoriju kartē. Papildus tam, tiek svītrots noteikumu Nr. 392 19.12. apakšpunkts, jo nepieciešamības gadījumā pašvaldība plānošanas dokumenta grafiskajai daļai, kā tematiskās kartes, var pievienot dažādus datus nestrukturētā veidā;   1. teritorijas plānošanas procesa caurspīdīguma un izsekojamības nodrošināšanai, TAPIS ģeoreferencētu rastra datu veidā tiek uzkrāta topogrāfiskās kartes un Nekustamā īpašuma valsts kadastra informācijas sistēmas telpisko datu (kadastra kartes) informācija, kas izmantota teritorijas plānojuma, lokālplānojuma vai detālplānojuma sākotnējai izstrādei, kā noteikts noteikumu Nr. 392 21. punktā. Ņemot vērā, ka ģeoreferencēti rastri kā ģeotelpisko datu tips ir apjomīgi, bet šo datu kvalitāte (izšķirtspēja) nav pietiekama, turpmāk sistēma nenoteiks šo datu tipa uzglabāšanu kā obligātu prasību, bet piedāvās izvēlēties starp trīs ģeotelpisko datu tipa veidiem, kādos saglabāt plānošanas dokumentu izstrādes procesā izmantoto datu kopiju: *“pdf.”*formātā, ģeoreferencēta rastra datu veidā vai vektordatu veidā. Plānošanas dokumenta izstrādātājs varēs izvēlēties datu formātu, kādā saglabāt datu kopiju. Sekojoši, noteikumu Nr. 392 21. punktā tiek svītroti vārdi “ģeoreferencētu rastra datu veidā”; 2. tiek svītrots noteikumu Nr. 392 24. punkts, jo tas pēc būtības dublē 25. un 26. punktu; 3. ņemot vērā to, ka Būvniecības informācijas sistēmas (turpmāk – BIS) pārzinis šobrīd nav Ekonomikas ministrija, bet Būvniecības valsts kontroles birojs, noteikumu Nr. 392 30.3. apakšpunktā tiek precizēts datu sniedzējs un no tā saņemto datu uzskaitījums, kā arī precizēts 38.5. apakšpunkts; 4. Ar Ministru kabineta 2019. gada 21. maija rīkojumu Nr. 232 “Par Jūras plānojumu Latvijas Republikas iekšējiem jūras ūdeņiem, teritoriālajai jūrai un ekskluzīvās ekonomiskās zonas ūdeņiem līdz 2030. gadam” tika apstiprināts Jūras plānojums. Ņemot vērā, ka TAPL nosaka, ka Jūras plānojums ir viens no nacionālā līmeņa ilgtermiņa teritorijas attīstības plānošanas dokumentiem un TAPIS uzkrāj visu līmeņu teritorijas attīstības plānošanas dokumentus, kā to nosaka TAPL 6. pants, t.sk. Jūras plānojumu, noteikumu Nr. 392 30.9. apakšpunkts tiek precizēts nosakot, ka ministrija ir oficiālā datu par Jūras plānojumu sniedzēja, bet 38.11. apakšpunkts nosaka, ka datus par Jūras plānojumu TAPIS saņem no ģeoportāla; 5. TAPL 25. pants, nosaka, ka saistošie noteikumi, ar kuriem apstiprināts teritorijas plānojums vai lokālplānojums, stājas spēkā nākamajā dienā pēc paziņojuma publicēšanas oficiālajā izdevumā “Latvijas Vēstnesis”. ERAF projekta ietvaros ir izveidota saskarne ar Oficiālo publikāciju un tiesiskās informācijas sistēmu (informācijas sistēmas nosaukums precizēts atbilstoši 2021. gada valsts budžeta likumprojektu paketē iekļautajam un Tieslietu ministrijas virzītajam likumprojektam “Grozījumi Oficiālo publikāciju un tiesiskās informācijas likumā”) nodrošinot automatizētu paziņojuma teksta veidošanu, paziņojuma nosūtīšana “Latvijas Vēstnesim”, kā arī informācijas par oficiālo publikāciju saņemšana. Noteikumu projekts paredz papildināt noteikumus Nr. 392 ar jaunu 30.10. apakšpunktu, kurā nosauktas datu kopas, kas tiek saņemtas no Valsts SIA “Latvijas Vēstnesis” par oficiālā paziņojuma publicēšanu. Papildus noteikumi Nr. 392 tiek papildināti ar jaunu 38.12. apakšpunktu nosakot, ka datu devējs ir arī Oficiālo publikāciju un tiesiskās informācijas sistēma; 6. mainoties dažādās informācijas sistēmās elektroniski uzkrāto datu apjomam un kvalitātei, kā arī institūciju attieksmei par to publisku pieejamību, tiek precizēts noteikumu Nr. 392 34. punkts nosakot, ka no sistēmas lejupielādējamās informācijas apjoms nosakāms savstarpēji vienojoties attiecīgo informācijas sistēmu pārziņiem; 7. ERAF projekta ietvaros nodrošināta TAPIS sniegtā e-pakalpojuma “Informatīva izziņa par teritorijas atļauto izmantošanu zemes vienībā” (e-pakalpojuma identifikators portālā [www.latvija.lv](http://www.latvija.lv) - EP163) pieejamība ne tikai izmantojot Valsts pārvaldes pakalpojumu portālu [www.latvija.lv](http://www.latvija.lv), bet arī no ģeoportāla. Attiecīgi noteikumi Nr. 392 tiek papildināti ar 37.1 punktu par e-pakalpojumu pieejamību no abām tīmekļa vietnēm. Ņemot vērā, ka laika gaitā var tikt izstrādāti jauni TAPIS sniegtie e-pakalpojumi, noteikumu projektā netiek minēti to nosaukumi. Jaunu e-pakalpojumu izstrādes gadījumā, to izpildei nepieciešamo datu izmantošana tiks noteikta iesaistīto datu sniedzēju savstarpējā vienošanās dokumentā; 8. informācija par zemes vienības atļauto izmantošanu atbilstoši teritorijas plānojumā noteiktajam, kā arī atļautos apbūves rādītājus veiksmīgi var izmantot kā papildus informāciju par teritorijas attīstības iespējām, kā arī kā pamatmateriālu dažāda veida atvasinātas informācijas veidošanai gan statistiskiem, gan zinātniskiem nolūkiem. Interesi TAPIS datu izmantošanu izrādījuši vairāki ar nekustamo īpašumu tirdzniecību un apsaimniekošanu saistīti uzņēmumi, kā arī augstskolu mācībspēki un studējošie. ERAF projekta rezultātā ir izstrādāta iespēja nodrošināt standartizētu, mašīnlasāmu datu par konkrētu zemes vienību sagatavošanu un nodošanu tīmekļa pakalpju veidā, iekļaujot tajās tikai teritorijas plānošanā radītos telpiskos un teksta datus, tā nodrošinot standartizētā formā sistēmā pieejamo datu nepastarpinātu nodošanu citām informācijas sistēmām. Jebkurai personai ir iespējams izgūt ģeotelpiskos datus, izmantojot ģeoportālā pieejamo WFS (no angļu valodas *Web Feature Services* – protokols vektora karšu informācijas apmaiņai) tīmekļa pakalpi datu lejupielādei. Minētais nosacījums iekļauts noteikumu projektā izsakot noteikumu Nr. 392 41. punktu jaunā redakcijā. Noteikumu projekts vienlaicīgi paredz izteikt arī 42. punktu jaunā redakcijā, nosakot, ka sistēma tīmekļa pakalpes veidā nodrošina strukturētu, mašīnlasāmu teksta datu sagatavošanu par zemes vienības atļauto izmantošanu un apbūves noteikumiem. Šīs ir universālas tīmekļa pakalpes, ar kurām TAPIS dati tiek nodoti gan BIS, gan VZD pārziņā esošajām informācijas sistēmām, gan jebkurai citai personai. |
| 3. | Projekta izstrādē iesaistītās institūcijas un publiskas personas kapitālsabiedrības | VRAA. |
| 4. | Cita informācija | Atbilstoši Ministru kabineta 2015. gada 28. jūlija noteikumos Nr. 442 “Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām” (turpmāk – noteikumi Nr. 442) noteiktajam, TAPIS klasificēta kā pamata drošības sistēma un tai tiek nodrošināta sistēmas drošības pārvaldība atbilstoši noteikumu Nr. 442 8. un 15. punktā noteiktajam. Sistēmas drošības audits veikts 2015. gada sākumā, nododot sistēmu produkcijā. VRAA, kā TAPIS turētājs, nodrošina veiktspējas un drošības auditu īstenošanu piešķirtā valsts budžeta ietvaros. Par TAPIS drošības pārvaldību atbild VRAA Informācijas sistēmu drošības pārvaldības nodaļas vadītājs, kurš pilda arī sertificēta personas datu speciālista pienākumus. VRAA, kā TAPIS turētājam, ir izstrādāti Informācijas un komunikācijas tehnoloģiju drošības kārtība (2018), Informācijas sistēmu drošības noteikumi (2018), Informācijas sistēmu lietošanas noteikumi (2018) un Informācijas sistēmu drošības risku pārvaldības plāns (2018), kā arī Informācijas sistēmas darbības atjaunošanas plāns (2018). Visi minētie dokumenti pieejami Lietvedības sistēmā NAMEJS. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | TAPIS autorizētie lietotāji atbilstoši Ministru kabineta 2014. gada 14. oktobra noteikumu Nr. 628 “Noteikumi par pašvaldību teritorijas attīstības plānošanas dokumentiem” 9. punktā noteiktajam, kā arī visi TAPIS publiskās daļas lietotāji, tai skaitā e-pakalpojuma lietotāji, kuri vēlas saņemt informāciju par teritorijas attīstības plānošanas procesu un dokumentiem. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Projekts šo jomu neskar. |
| 2. | Atbildīgā institūcija | Projekts šo jomu neskar. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts no 2020. gada 1. jūnija līdz 2020. gada 28. jūnijam bija pieejams Vides aizsardzības un reģionālās attīstības ministrijas tīmekļa vietnē [www.varam.gov.lv](http://www.varam.gov.lv) sadaļā Sabiedrības līdzdalība, kā arī no 2020. gada 12. jūnija līdz 2020. gada 28. jūlijam pieejams Valsts kancelejas tīmekļa vietnē sadaļā Ministru kabineta diskusiju dokumenti. Komentāri par noteikumu projektu nav saņemti. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Vides aizsardzības un reģionālās attīstības ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Vides aizsardzības un reģionālās attīstības ministrs J. Pūce

Pintele, 67026494